Í Føroyum fylgja vit tilmælinum hjá danska heilsumálaráðnum Sundhedstyrelsen, um vitaminir og mineral til smábørn. Eitt pinkubarn krevur nógva orku og føðslu tað fyrsta liviárið. Orkutørvurin hjá einum pinkubarni er 3-4 ferðir størri pr. kg enn hjá vaksnum, og barnið skal hesa tíðina trífalda vektina. Tað verður viðmælt, at barnið fær móðurmjólk fyrstu 6 mánaðirnir, um møguligt, ella efturgjørda móðurmjólk. Frá 4-6 mánað aldur til uml. 9 mánað aldur skal barnið tillaga seg til vanligan mat, á donskum kallast hesin maturin "overgangskost". Frá at barnið er 6 mánaðir, skal maturin vera jarnríkur, og barnið skal hava kjøt ella fisk til flestu máltíðirnar. Tá barnið er uml. 9 mánaðir, kann tað eta vanligan, tó orkuríkan, mat. Verða hesar viðmælingar fylgdar, so verður tørvurin hjá barninum nøktaður–tó undantikið tørvurin av D-vitaminum. Pinkubørn hava eisini tørv á K-vitaminum teir fyrstu 3 mánaðirnir, men hetta verður givið sum ein innspræning beint eftir føðing. Jarn verður bert givið pinkubørnum í serligum førum.